FÆLLES HOLDNING (EF) Nr. 9/95 fastslagt af Rådet den 2. juni 1995 med henblik på vedtagelse af Europa-Parlamentet og Rådets afgørelse af . . . om en handlingsplan for kræftbekæmpelse inden for rammerne af indsatsen på folkesundhedsområdet (1996-2000) (95/C 216/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i overensstemmelse med proceduren i traktatens artikel 189 B (4), og

ud fra følgende betragtninger:

(1) På sine møder i hhv. Milano i juni 1985 og Luxembourg i december 1985 fremhævede Det Europæiske Råd, at det ville være formålstjenligt at iværksætte et europæisk program til bekæmpelse af kræft;

(2) Rådet og repræsentanterne for medlemsstaternes regeringer, forsamlet i Rådet, vedtog den 7. juli 1986 en resolution vedrørende De Europæiske Fællesskabers første handlingsplan for bekæmpelse af kræft (5) og den 17. maj 1990 afgørelse 90/238/Euratom, EKSF, EØF om iværksættelse af anden handlingsplan under programmet »Europæisk indsats mod kræft« for perioden 1990-1994 (6);

(3) Europa-Parlamentet henstillede i sin beslutning af 19. november 1993 (7), at bestræbelserne for at bekæmpe kræft intensiveres;

(4) Rådet opfordrede i sin resolution af 13. december 1993 (8) Kommissionen til i god tid at forelægge et udkast til tredje handlingsplan under hensyn til de målsætninger og forbedringer, der er anført i bilaget til nævnte resolution, samt til Rådets resolution af 27. maj 1993 om fremtidige aktioner inden for folkesundhed (9);

(5) i sin resolution af 2. juni 1994 (10), der var en opfølgning af Kommissionens meddelelse af 29. marts 1994 om et rammeprogram for indsatsen til fremme af folkesundheden, placerede Rådet kræft blandt Fællesskabets prioriterede områder, for hvilke Kommissionen opfordres til at fremsætte forslag til aktioner;

(6) en kræftforebyggende fællesskabsindsats vil på grund af sit omfang og sine virkninger gøre det lettere at nå de ønskede mål;

(7) det er vigtigt, at de politikker og programmer, der udformes og iværksættes på fællesskabsplan, er i overensstemmelse med målsætningen for Fællesskabets kræftforebyggende indsats; især skal iværksættelsen af aktioner under Fællesskabets forskningsprogram for biomedicin og sundhed koordineres nøje med gennemførelsen af Fællesskabets kræftforebyggende aktioner;

(8) samarbejdet med kompetente internationale organisationer og tredjelande bør styrkes;

(9) kræft er en alvorlig sygdom, som især er forbundet med den enkeltes levevis, og man bør bekæmpe de dermed forbundne risikofaktorer, særlig tobaksrygning, hvilket ligeledes har betydning for bekæmpelse af andre sygdomme, navnlig hjerte-kar-sygdomme;

(10) handlingsplanen vil medvirke til at virkeliggøre Fællesskabets mål efter traktatens artikel 129 ved at sikre større spredning af kendskabet til årsagerne til kræft og til forebyggelse, ved at sikre bedre sammenlignelighed og spredning af informationer om disse spørgsmål samt ved at iværksætte supplerende foranstaltninger, særlig inden for undervisning på sundhedsområdet;

(11) det er vigtigt, at Kommissionen sikrer gennemførelsen af handlingsplanen i tæt samarbejde med medlemsstaterne; det er derfor nødvendigt at fastlægge en procedure, der kan sikre, at medlemsstaterne i fuldt omfang inddrages i gennemførelsen;

(12) den 20. december 1994 blev der mellem Europa-Parlamentet, Rådet og Kommissionen indgået en »modus vivendi-aftale« om gennemførelsesforanstaltninger for retsakter vedtaget i henhold til fremgangsmåden i traktatens artikel 189 B;

(13) for at Kommissionen kan råde over de nødvendige videnskabelige oplysninger skal den samarbejde med et udvalg af videnskabelige eksperter på højt plan, der udnævnes af medlemsstaterne;

(14) ud fra et operativt synspunkt bør man bevare og udbygge de investeringer, der er gjort i forbindelse med de foregående handlingsplaner, både hvad angår europæiske pilot-netværk og mobiliseringen af samtlige de aktører, der deltager i bekæmpelsen af kræft;

(15) eventuelt dobbeltarbejde bør undgås ved at fremme udveksling af erfaringer og ved i fællesskab at udarbejde basismoduler for information af offentligheden, sundhedslære og uddannelse af personale inden for sundhedssektoren, som kan rettes mod særlige målgrupper;

(16) Fællesskabets bidrag til kræftbekæmpelsen bør omfatte alle aspekter af primær, sekundær og tertiær forebyggelse, herunder de aspekter, der bidrager til at mindske sygdommens omfang og forbedre helbredelsesmulighederne samt patienternes livskvalitet;

(17) med henblik på at øge handlingsplanens værdi og virkning bør aktionerne evalueres fortløbende, særlig under hensyntagen til effektivitet og virkeliggørelse af de givne mål, både på nationalt plan og på fællesskabsplan, og der bør i givet fald foretages nødvendige tilpasninger;

(18) målsætningerne for denne plan og de aktioner, der iværksættes med henblik på dens gennemførelse, udgør en del af de krav vedrørende sundhedsbeskyttelse, der er nævnt i trataktens artikel 129, stk. 1, tredje afsnit, og indgår herved som led i Fællesskabets politik på andre områder;

(19) i denne afgørelse fastlægges der for hele planens varighed en finansieringsramme, som ifølge punkt 1 i Europa-Parlamentet, Rådet og Kommissionens erklæring af 6. marts 1995 udgør den særlige reference for budgetmyndigheden som led i den årlige budgetprocedure;

(20) handlingsplanen bør være af fem års varighed, således at der er tilstrækkelig tid til at gennemføre de aktioner, der skal virkeliggøre de fastsatte mål -

TRUFFET FØLGENDE AFGØRELSE:

Artikel 1

Iværksættelse af handlingsplanen

1. Der vedtages en EF-handlingsplan for kræftbekæmpelse »Europa mod kræft«, i det følgende benævnt »handlingsplanen«, for perioden 1. januar 1996 til 31. december 2000 inden for rammerne af indsatsen inden for folkesundhed.

2. Handlingsplanens målsætning er at bidrage til at sikre et højt niveau for sundhedsbeskyttelse, og den omfatter foranstaltninger, der skal:

- forhindre præmature dødsfald på grund af kræft

- mindske kræftdødeligheden og antallet af kræfttilfælde

- fremme livskvaliteten ved at forbedre den generelle sundhedstilstand

- fremme befolkningens generelle velfærd særlig ved at minimere de økonomiske og sociale følger af kræft.

3. De aktioner, der skal gennemføres ifølge handlingsplanen, samt deres specifikke målsætninger er angivet i bilaget under følgende overskrifter:

A. Indsamling af data og forskning

B. Oplysning og sundhedsundervisning

C. Tidlig diagnosticering og screening

D. Uddannelse og kvalitetskontrol og -sikring.

4. Der skal navnlig iværksættes følgende aktioner:

- opstilling af fælles målsætninger

- standardisering og indsamling af sammenlignelige og kompatible data om sundhed

- programmer for udveksling af erfaringer og af sundhedspersonale samt for udbredelse af den mest effektive praksis

- oprettelse af informationsnet

- undersøgelser på EF-plan og formidling af resultaterne

- gennemførelse af pilotprogrammer og pilotprojekter

- udarbejdelse af rapporter, navnlig for at overvåge de trufne foranstaltninger.

Artikel 2

Gennemførelse

1. Kommissionen sikrer, at aktiviteterne i bilaget gennemføres i snævert samarbejde med medlemsstaterne i overensstemmelse med proceduren i artikel 5.

2. Endvidere samarbejder Kommissionen med institutioner og organisationer, der er aktive inden for kræftbekæmpelse.

3. Medlemsstaterne opfordres til at træffe de foranstaltninger, de skønner nødvendige til at koordinere og tilrettelægge gennemførelsen af handlingsplanen på nationalt plan.

Artikel 3

Budget

1. Finansieringsrammen til gennemførelsen af handlingsplanen for den i artikel 1 nævnte periode andrager 59 mio. ECU.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 4

Overensstemmelse og komplementaritet

Kommissionen og medlemsstaterne påser, at der er overensstemmelse og komplementaritet mellem de fællesskabsaktioner, der gennemføres i forbindelse med denne handlingsplan, og de øvrige relevante fællesskabsprogrammer og -initiativer, herunder forskningsprogrammet for biomedicin og sundhed under Fællesskabets rammeprogram for forskning og programmer til etablering af et integreret informationsnet (informationsteknologi inden for områder af almen interesse).

Artikel 5

Udvalg

1. Kommissionen bistås af et udvalg, i det følgende benævnt »udvalg«, der består af to repræsentanter for hver medlemsstat, og som har Kommissionens repræsentant som formand.

2. Kommissionens repræsentant forelægger udvalget et udkast til foranstaltninger vedrørende:

a) udvalgets forretningsorden

b) et årligt arbejdsprogram, der beskriver de prioriterede indsatsområder

c) retningslinjer, kriterier og procedurer for udvælgelse og finansiering af projekter ifølge handlingsplanen, herunder også projekter, der indebærer samarbejde med internationale organisationer, der beskæftiger sig med folkesundhed, og deltagelse af de lande, der er nævnt i artikel 6, stk. 2

d) evalueringsproceduren

e) bestemmelserne med hensyn til formidling og overførsel af resultater

f) bestemmelserne med hensyn til samarbejde med institutioner og organisationer, jf. artikel 2, stk. 2.

Udvalget afgiver udtalelse om udkastet til ovennævnte foranstaltninger inden for en frist, som formanden kan fastsætte under hensyn til, hvor meget spørgsmålet haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tildeles de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald udsætter Kommissionen gennemførelsen af de foranstaltninger, den har truffet afgørelse om, i et tidsrum på to måneder regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

3. Kommissionen kan desuden høre udvalget om ethvert andet spørgsmål vedrørende handlingsplanens gennemførelse.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om udkastet til ovennævnte foranstaltninger inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om at få sin holdning indført i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

4. Kommissionens repræsentant holder udvalget løbende orienteret:

- om tilskud, der ydes som led i handlingsplanen (beløb, varighed, fordeling og modtagere)

- om kommissionsforslag eller EF-initiativer og om iværksættelsen af programmer på andre områder, som har direkte forbindelse med opfyldelsen af handlingsplanes målsætninger, med henblik på at sikre den i artikel 4 krævede overensstemmelse og komplementaritet.

Artikel 6

Internationalt samarbejde

1. I forbindelse med handlingsplanens gennemførelse fremmes og iværksættes samarbejdet med tredjelande og internationale organisationer, der beskæftiger sig med folkesundhed, især Verdenssundhedsorganisationen og Det Internationale Kræftforskningscenter, i overensstemmelse med proceduren i artikel 5.

2. Handlingsplanen er åben for deltagelse af de associerede lande i Central- og Østeuropa på de vilkår, der er fastsat i de tillægsprotokoller til associeringsaftalerne vedrørende deltagelse i fællesskabsprogrammer, der skal indgås med disse lande. Handlingsplanen er åben for Cyperns og Maltas deltagelse på grundlag af supplerende bevillinger efter samme regler som dem, der gælder for EFTA-landene, i overensstemmelse med procedurer, der skal aftales med disse lande.

Artikel 7

Overvågning og evaluering

1. Kommissionen foretager en evaluering af aktionerne på grundlag af medlemsstaternes indberetninger med deltagelse, i det omfang, det er nødvendigt, at uafhængige eksperter.

2. Kommissionen forelægger Europa-Parlamentet og Rådet en foreløbig midtvejsrapport og en endelig rapport ved afslutningen af handlingsplanen. Disse rapporter fremhæver navnlig komplementariteten mellem denne foranstaltning og de øvrige foranstaltninger, som er omtalt i artikel 4. Den indarbejder resultaterne af evalueringerne heri. Den forelægger også disse rapporter for Det Økonomiske og Sociale Udvalg og Regionsudvalget.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 139 af 21. 5. 1994, s. 12.

(2) EFT nr. C 393 af 31. 12. 1994, s. 8.

(3) Udtalelse afgivet den 28. september 1994 (endnu ikke offentliggjort i Tidende).

(4) Europa-Parlamentets udtalelse af 1. marts 1995 (EFT nr. C 68 af 20. 3. 1995, s. 17), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT nr. C 184 af 23. 7. 1986, s. 19.

(6) EFT nr. L 137 af 30. 5. 1990, s. 31.

(7) EFT nr. C 329 af 6. 12. 1993, s. 375.

(8) EFT nr. C 15 af 18. 1. 1994, s. 1.

(9) EFT nr. C 174 af 25. 6. 1993, s. 1.

(10) EFT nr. C 165 af 17. 6. 1994, s. 1.

BILAG

SPECIFIKKE MÅLSÆTNINGER OG AKTIONER

A. Indsamling af data og forskning

Formål

Formålet er at udbygge og forbedre kendskabet til årsagerne til samt forebyggelsen og behandlingen af kræft og at lette indsamlingen af pålidelige og sammenlignelige data om antallet af kræfttilfælde, herunder tilfælde af kræftsvulster hos børn, navnlig for at indkredse udviklingstendenserne og tilrettelægge epidemiologiske undersøgelser i europæisk målestok.

Aktioner

1. Støtte til udveksling af informationer og erfaringer vedrørende indsamling og formidling af pålidelige og sammenlignelige data i forbindelse med cancerregistre (prævalens, forekomst, dødelighed, overlevelsesrater og aldersgrupper). Oprettelse og udbygning af et europæisk netværk i samarbejde med Det Internationale Kræftforskningscenter (CIRC).

2. Støtte til gennemførelse af epidemiologiske undersøgelser på europæisk plan og til formidling af konklusionerne med hensyn til identificering af kræftfremkaldende agenser (fysiske, kemiske og biologiske), med særlig fokus på miljøfaktorer og miljørelaterede forhold på arbejdspladsen, risici ved at være udsat for de pågældende agenser (eksponeringsformer og berørte befolkningsgrupper), metoder til forebyggelse og indførelse af programmer til objektiv beregning af overlevelsesrater ud fra bestemte kriterier (alder, køn, lokalisering af svulster, udviklingsstadium, vævstype osv.) samt vurdering af årsagerne til forskellene mellem de pågældende overlevelsesrater. Støtte på grundlag af de omtalte konklusioner til udarbejdelse og formidling af henstillinger. Undersøgelse af sammenhængen mellem kræft, ernæring og sundhed (EPIC-netværket), støtte til epidemiologiske undersøgelser med udgangspunkt i forskning vedrørende fødevarers potentielle forebyggende virkning (identificering af beskyttende agenser, ændring af bestemte fødevarefaktorer) og eventuelt forebyggelse ved hjælp af kemiske agenser.

3. Bidrag til prioritering inden for kræftforskning, som gennemføres under Fællesskabets rammeprogrammer for forskning og særlig forskningsprogrammet for biomedicin og sundhed, som omfatter grundlæggende basisforskning og klinisk forskning på kræftområdet, samt fremme af forskningsmetoder, der skal sigte mod at gøre det muligt at foretage en nøjagtig og pålidelig tidlig diagnosticering ved hjælp af laboratorieteknikker baseret især på immunologi og genetik. Støtte til udarbejdelse af en oversigt over europæisk grundforskning og klinisk forskning på kræftområdet; bistand til overførsel af resultaterne i forbindelse med grundforskning til kliniske forsøg; netværk til udveksling af informationer om igangværende kliniske forsøg og støtte til iværksættelse af kliniske forsøg på flere steder og i flere lande for at fremskynde evalueringen af nye behandlingsmetoder.

B. Sundhedsundervisning og oplysning

Mål

Forbedre EF-borgernes kendskab til kræftrisici og kræftforebyggelse og tilskynde dem til en sund levevis.

Fremme og vurdere politikker og foranstaltninger i forbindelse med årsagerne til og risikoen for kræft.

Aktioner

4. Gennemførelse hvert år af en europæisk uge for bekæmpelse af kræft.

5. Forbedring af formidlingen og effektiviteten af budskaber om forebyggelse af kræft, og særlig af henstillinger under Den Europæiske Kræftkodeks, gennem støtte til målrettede aktioner (lærere, praktiserende læger osv.) og til pilotprojekter, undersøgelser, analyser af teknikker til fremme af sundhed og til evaluering af aktioner på det pågældende område.

6. Støtte til og udvidelse af netværk bestående af pilotforanstaltninger til information og udveksling i forbindelse med forebyggelse af kræft under hensyntagen til henstillinger under Den Europæiske Kræftkodeks og fra ekspertudvalg på dette område med henblik på at medvirke til at informere om og formidle de bedste fremgangsmåder.

7. Fremme af kampagner, der har til formål at informere og bevidstgøre bestemte befolkningsgrupper om fremme af sundhed og forebyggelse af kræft, særlig på offentlige steder og på arbejdspladsen.

8. Fremme af projekter af europæisk dimension vedrørende bekæmpelse af tobaksrygning; evaluering af resultaterne af henstillinger vedrørende rygning på offentlige steder, navnlig i offentlige transportmidler og på uddannelsesinstitutioner. Fremme af strategier, der tager sigte på at beskytte de grupper, der er mest udsat for risikoen ved passiv rygning, særlig gravide kvinder og børn. Evaluering af resultaterne af de foranstaltninger, der er iværksat i medlemsstaterne for at reducere tobaksforbruget, f.eks. forbud mod eller kontrol med direkte eller indirekte reklame, virkningen af afgiftsforanstaltningerne, fjernelse af tobak fra prisindekset, formidling af resultaterne af de pågældende evalueringer. Støtte til og evaluering af pilotforanstaltninger vedrørende bekæmpelse af rygning inden for rammerne af udvekslingsnetværk mellem medlemsstaterne, som f.eks. netværk af byer med rygeforbud, hospitaler og ungdomsklubber med rygeforbud i samarbejde med personale inden for sundhedssektoren og lærere.

9. Udvælgelse, formidling og evaluering af de bedste metoder til nedsættelse af tobaksforbruget i medlemsstaterne inden for rammerne af pilotforanstaltninger, hvor de pågældende metoder tages i anvendelse i samarbejde med personale inden for sundhedssektoren. Fortsat klassificering af farlige stoffer og præparater med henblik på at forbedre emballage og etikettering.

10. Støtte til udarbejdelse og gennemførelse af integrerede programmer for sundhedslære inden for forskellige rammer, hvor forebyggelse af kræft prioriteres. Definition og gennemførelse af supplerende projekter til forebyggelse af kræft for bestemte grupper under forskellige forhold.

Evaluering af initiativer inden for sundhedslære, hvor man prioriterer at gøre den enkelte mere bevidst om hans eller hendes eget ansvar for sundheden, bekæmpelse af tobaksrygning og overdrevent alkoholforbrug, fremme af rigtig ernæring, herunder mere frugt og flere grøntsager og mediekampagner om sund ernæring, samt bevidstgørelse om de risici, der er forbundet med overdreven UV-bestråling af huden, og hvor målgruppen er unge.

11. Støtte til udveksling af erfaringer inden for rammerne af integrerede programmer for sundhedslære med det formål at forbedre basis- og videreuddannelse for lærere og personer med ansvar for projekter vedrørende forebyggelse af kræft samtidig med, at der i den forbindelse tages hensyn til erfaringer fra programmer som ERASMUS og Kommissionens støtteaktioner på uddannelsesområdet.

12. Støtte til udarbejdelse, formidling og evaluering af pædagogisk materiale af europæisk interesse vedrørende forebyggelse af kræft, testet bl.a. inden for netværk af pilotforanstaltninger.

13. Gennemførelse af undersøgelser og formidling af konklusionerne heraf med henblik på at udvide kendskabet til unges opfattelse af kræft, tobak, ernæring og risici i forbindelse med overdreven UV-bestråling af huden. Gennemførelse af analyser med det formål at gøre forebyggende programmer for børn og unge mere effektive.

C. Tidlig diagnosticering og screening

Mål

At bidrage til at forbedre og udvide mulighederne for tidlig diagnosticering, navnlig ved udvikling og formidling af effektive screening-programmer og af passende praksis.

Aktioner

14. Støtte til oprettelse og evaluering af europæiske netværk bestående af pilotprojekter på området massescreening for bryst- og livmoderhalskræft på grundlag af henstillinger på europæisk plan med hensyn til sikring af screeningens kvalitet, samt støtte til tilrettelæggelse af møder med det formål at undersøge, om pilotprojekter også kan gennemføres på nationalt og regionalt plan.

15. Støtte til udarbejdelse på europæisk plan og formidling af en fælles terminologi og klassifikation med henblik på at forbedre kvaliteten af den anatomiske og cytopatologiske fortolkning, særlig af suspekte mammære og uterine vækster, navnlig for læger i Fællesskabet med speciale på dette område.

16. Støtte til undersøgelser af europæisk interesse med det formål at klarlægge muligheden for at foretage en massescreening på et tidligt tidspunkt for andre former for kræft (æggestok, prostata, hud, tyk- og endetarm, mundhule) under hensyntagen til navnlig medicinske, psykologiske, sociale og økonomiske aspekter.

D. Uddannelse og kvalitetskontrol og -sikring

Mål

At bidrage til en forbedring af sundhedspersonalets uddannelse på kræftområdet, herunder uddannelse i kræftsvulster hos børn, og bidrage til forbedring af metoderne til kvalitetskontrol.

Aktioner

17. Fortsat gennemførelse af Kommissionens henstilling af 8. november 1989 om uddannelse på kræftområdet af personale inden for sundhedssektoren: støtte til iværksættelse og regelmæssig evaluering af resultaterne af europæiske pilotnetværk i forbindelse med basis- og videreuddannelse på kræftområdet af læger, sygeplejersker og tandlæger, navnlig personale inden for pædiatrisk onkologi.

18. Støtte til mobilitet af personale inden for sundhedssektoren (særlig undervisere) med henblik på at forbedre det teoretiske og praktiske kendskab til kræft (især primær forebyggelse, tidlig diagnosticering, massescreening navnlig for livmoderhals- og brystkræft og kvalitetssikring) mellem de ekspertcentre i medlemsstaterne, der tilbyder uddannelse på højt niveau, i de tilfælde, hvor en sådan mobilitet ikke sikres gennem eksisterende fællesskabsprogrammer som COMETT II eller FORCE.

19. Støtte til udveksling af erfaringer og til realisering og formidling af henstillinger fra konferencer om god praksis på kræftbekæmpelsesområdet og fra ekspertgrupper med henblik på at fremskynde formidling og gennemførelse af de resultater, kontrollerede undersøgelser fører til.

20. Udarbejdelse af undervisningsmateriale af europæisk interesse med det formål at forbedre uddannelsen af personale inden for sundhedssektoren på kræftområdet, særlig ved hjælp af interaktive edb-programmer; evaluering af det pågældende materiale inden for rammerne af pilotnetværk. Særlig støtte til udvikling, iværksættelse og evaluering af forebyggende moduler beregnet til personale inden for sundhedssektoren og af modeller til støtte ved diagnosticering eller valg af foranstaltninger til forebyggelse af sygdommens udvikling og risikoen for tilbagefald.

21. Fremme af initiativer og støtte til gennemførelse af europæiske undersøgelser og formidling af konklusionerne heraf, særlig inden for rammerne af møder og udveksling af erfaringer på europæisk plan, med det formål at få større kendskab til og forbedre effektiviteten af metoderne til kvalitetskontrol med teknikker, der tager sigte på korrekt og tidlig påvisning af sygdommen samt forebyggelse af dens udvikling, risikoen for tilbagefald og relaterede syndromer under hensyntagen til de psykologiske og sociale aspekter, og med særlig henblik på patienternes livskvalitet, herunder smertestillende behandling.

22. Støtte til pilotprojekter inden for området kvalitetssikring, herunder formidling og evaluering af resultaterne, især for så vidt angår fremgangsmåder til kontrol med anlæg til strålebehandling og med sundhedspersonalets uddannelse.

RÅDETS BEGRUNDELSE

I. INDLEDNING

1. Kommissionen forelagde den 26. april 1994 et forslag, der bygger på EF-traktatens artikel 129, til afgørelse om vedtagelse af en handlingsplan 1995-1999 for kræftbekæmpelse i forbindelse med indsatsen på folkesundhedsområdet.

2. Europa-Parlamentet, Det Økonomiske og Sociale Udvalg og Regionsudvalget afgav udtalelse henholdsvis den 1. marts 1995 (1), den 14. september 1994 (2) og den 27. august 1994 (3).

Kommissionen har på baggrund af disse udtalelser forelagt et ændret forslag til afgørelse den 21. april 1995 (4).

3. Rådet fastlagde den 2. juni 1995 sin fælles holdning i overensstemmelse med traktatens artikel 189 B.

II. FORSLAGETS MÅLSÆTNINGER

Formålet med forslaget er at iværksætte et af de prioriterede områder, som ifølge Kommissionens meddelelse om et rammeprogram for indsatsen til fremme af folkesundheden og Rådets resolution af 2. juni 1994 bør indgå i en flerårig fællesskabsaktion, hvilket også er i overensstemmelse med Europa-Parlamentets ønsker.

Aktionen er samtidig en opfølgning af den indsats, der blev gjort under programmet »Europæisk indsats mod kræft«, hvis sidste handlingsplan blev afsluttet ved udgangen af 1994.

Aktionen, som er planlagt til at vare i fem år, fastlægger

- i artiklerne den overordnede ramme for aktionen (almindelige bestemmelser for iværksættelse, gennemførelse og overvågning af handlingsplanen)

- i bilaget de aktioner, der skal iværksættes.

III. GENNEMGANG AF DEN FÆLLES HOLDNING

1. Generelle bemærkninger

Rådet har i sin fælles holdning bevaret det væsentlige i Kommissionens forslag, samtidig med at det, hvad angår selve præsentationen og iværksættelsen af handlingsplanen, har foretaget de ændringer, som det skønner absolut nødvendige.

2. Specifikke bemærkninger

2.1. Rådets ændringer af Kommissionens forslag

De vigtigste af de ændringer, Rådet har foretaget i Kommissionens forslag, vedrører følgende aspekter:

a) Iværksættelse af handlingsplanen (artikel 1)

Ændringerne (tilføjelserne) tager sigte på at tydeliggøre selve grundlaget for handlingsplanen: den generelle målsætning (stk. 2), strukturen (stk. 3) og de vigtigste aktionsformer (stk. 4).

Rådets tekst forener således - eller går i samme retning som - de ændringer, der er foretaget af Europa-Parlamentet (ændringsforslag nr. 13 og følgende) og Kommissionens ændring af artikel 2 i forslaget.

b) Gennemførelse (artikel 2) og udvalgsprocedure (artikel 5)

Tilpasningerne af gennemførelsesbestemmelserne og -procedurerne tager specielt sigte på følgende:

- i højere grad at indkredse (artikel 2) hvilken rolle og hvilke bidrag, der forventes af henholdsvis Kommissionen (stk. 1), de institutioner og organisationer, der er aktive på området (stk. 2), og medlemsstaterne (stk. 3) med hensyn til gennemførelsen af handlingsplanen

- for at kunne forene den nødvendige smidighed i forvaltningen af programmet med en mere aktiv inddragelse af medlemsstaterne i vigtige beslutninger har Rådet foretrukket et udvalg, hvis kompetence afhængigt af emnet vil blive udøvet enten efter forvaltningskomitéproceduren eller efter proceduren med et rådgivende udvalg (artikel 5).

Desuden opfylder den løbende orientering om de tilskud, der ydes, og om aktiviteterne på andre områder, som har direkte forbindelse med gennemførelsen af handlingsplanens målsætninger, som fastsat i stk. 4, ønsket om gennemsigtighed og effektivitet (navnlig i forbindelse med bestemmelserne i artikel 4).

c) Finansieringsramme (artikel 3, stk. 1)

Rådet har ændret artikel 3 i overensstemmelse med Europa-Parlamentet, Rådet og Kommissionens erklæring af 6. marts 1995 om opførelse af finansielle bestemmelser i retsakter ved i denne artikel at opføre beløbet for den forventede finansieringsramme for gennemførelsen af handlingsplanen. Det var desuden relevant at tilføje den næstsidste betragtning.

Det fastsatte beløb - 59 mio. ECU - er et kompromis mellem ønsket om fortsat at støtte aktiviteter på dette område med et fællesskabsbidrag på et niveau, der mindst svarer til det, der blev ydet de foregående år, og nødvendigheden af at tage hensyn til budgetdisciplinens krav.

d) Internationalt samarbejde (artikel 6)

Rådet har begrænset sig til at foretage tilpasninger, der skal sikre sammenhæng

- mellem stk. 1 og bestemmelserne i artikel 5, stk. 2, litra f), og

- mellem stk. 2 og eksisterende aftaler eller aftaler, der forhandles med de pågældende lande.

e) Overvågning og evaluering

Ændringerne af teksten ændrer ikke dens substans. De skal udelukkende tydeliggøre betingelserne for overvågningen generelt og evalueringen i særdeleshed.

Rådet har villet være realistisk og har fulgt Kommissionen, som i sit ændrede forslag har udeladt kravet om en årlig rapport.

f) Bilag

Rådets vigtigste ændring af teksten går ud på at samle aktionerne i flere større afsnit og at angive hver enkelt aktions specifikke målsætning (som fastsat i artikel 1, stk. 3).

2.2. Europa-Parlamentets ændringsforslag

a) Ændringsforslag, som Kommissionen har accepteret

- Rådet har helt eller delvis overtaget den direkte ordlyd eller substansen med en anden eller mere generel affattelse af de fleste af de 26 ændringsforslag, som Kommissionen helt eller delvis (5) har accepteret.

- Rådet har ikke fundet det nødvendigt at følge visse af ændringsforslagene

- vedrørende praktiske gennemførelsesforanstaltninger, som vil kunne dækkes af den anderledes fremgangsmåde, der er valgt (artikel 2 og 5): ændringsforslag nr. 10, 13 og 20

- vedrørende en aktion, der er direkte beregnet på medierne, og som vil kunne anses som en form for indblanding: ændringsforslag 8 og 25

- som er for specifikt forbundet med terapeutiske metoder eller behandlingssystemer, eller som vedrører forskningsaspekter, der er dækket andetsteds: ændringsforslag 31, 32 og 34.

b) Ændringsforslag, der ikke er accepteret af Kommissionen

Rådet har generelt fulgt de begrundelser, der har fået Kommissionen til ikke at acceptere visse af Europa-Parlamentets ændringsforslag.

Blandt de ti ændringsforslag, den i sit ændrede forslag har angivet ikke at kunne acceptere (6), er følgende delvist eller på anden måde dækket af teksten til Rådets fælles holdning:

- ændringsforslag nr. 3, som vedrører affattelsen af sjette betragtning

- ændringsforslag nr. 36 og 43 til trettende betragtning (henvisning til et udvalg af eksperter på højt plan) og til artikel 5, stk. 4, andet led i denne tekst.

KONKLUSIONER

Rådet har i det væsentlige fulgt den foreslåede handlingsplan og har taget hensyn til Europa-Parlamentets udtalelse. Det har ved en række tilpasninger af strukturen og iværksættelsen bestræbt sig på at skærpe de betingelser, der er nødvendige for at sikre størst mulig gennemsigtighed, effektivitet og overvågning.

(1) EFT nr. C 68 af 20. 3. 1995, s. 17.

(2) EFT nr. C 393 af 31. 12. 1994, s. 8.

(3) Endnu ikke offentliggjort i Tidende.

(4) Endnu ikke offentliggjort i Tidende.

(5) Ændringsforslag nr. 1, 2, 6, 7, 8, 10, 12, 13, 14, 15, 16, 18, 20, 21, 22, 23, 25, 26, 28, 30, 31, 32, 33, 34, 35 og 42.

(6) Ændringsforslag nr. 3, 4, 9, 17, 19, 27, 29, 36, 43 og 46.